钦定古今图书集成/明伦汇编/氏族典/第389卷 > 李泾
## 钦定古今图书集成/明伦汇编/氏族典/第389卷 > 李泾

按《唐书雅王泾传》，“泾大中元年始王，亡薨年。”

===李滋===按《唐书通王滋传》：“滋，会昌六年始王夔，与庆王沂同
封。懿宗立，徙王。昭宗乾宁三年，领侍卫诸军，李茂贞
以兵入觐，诏滋与诸王分统安圣、捧定、保宁、安化军，
卫京师。天子将狩太原，韩建道迎之，留次华州。建畏
王等有兵，遣人上急变，告诸王欲杀建，胁帝幸河中。
帝惊，召建谕之，称疾不肯入，敕滋与睦王、济王、昭王”、
彭王、韩王、沂王、陈王谒建自解。建留军中，奏言：“晋八
王擅权，卒败天下，请归十六宅，悉罢所领兵。”帝不许。
建以兵环行在，请诛大将李筠。帝惧，斩筠以谢建，尽
逐卫兵，自是天子孤弱矣。初，帝使嗣延王戒丕、嗣丹
王允往见李克用，二王还，建恶之；又嗣覃王尝督军
伐茂贞，于是劾奏延、覃、丹三王阴计危国，请诛之。帝
曰：“渠至是邪？”后三日，与刘季述矫诏以兵攻十六宅。
诸王被发乘垣走，或升屋极，号曰：“帝救我！”建乃将十
一王并其属，至石堤谷，杀之，徐以谋反闻，天下冤之。